Predkladacia správa 

	Podpredsedníčka  vlády SR pre európsku integráciu Mária Kadlečíková sa v dňoch 28. – 29. januára 2002 zúčastnila zahraničnej pracovnej cesty v Bruseli na pravidelnom stretnutí partnerov ISPA.
Účelom jej cesty bola účasť na pravidelnom “Ročnom stretnutí ISPA partnerov” z kandidátskych krajín a rokovania s reprezentantmi ISPA v Európskej komisii.

	Predmetom Ročného stretnutia ISPA partnerov boli otázky  programovania a implementácie počas dvoch rokov existencie ISPA, zavedenie efektívneho systému pre finančný manažment a kontrolu ISPA. Časť stretnutia bola venovaná prezentácii revidovanej verzie ISPA manuálu. Stretnutie bolo venované nasledovným témam:

-	financovanie a spolufinancovanie – spolupráca s Európskou investičnou bankou  a Európskou bankou pre obnovu a rozvoj
-	programovanie ISPA – zásoba projektov pre Kohézny fond
-	Národné stratégie ISPA  v sektore dopravy
-	finančný manažment a kontrola – priebežné výsledky auditu v kandidátskych krajinách 
-	partnerstvo pri implementácii ISPA

	V priebehu bilaterálnych rokovaní podpredsedníčky vlády SR pre Európsku integráciu Márie Kadlečíkovej s  J. M. Seylerom, riaditeľom útvaru ISPA juh GR Európskej komisie a C. Rasmussenom, pracovníkom GR Európskej komisie  pre regionálnu politiku zodpovedným za Slovensko, boli prerokované otázky prerokovávania námietok proti postupu obstarávateľov pri výbere zhotoviteľov v rámci ISPA projektov, ako aj požiadavka dôsledného dodržiavania pravidiel obstarávania implementačnými agentúrami.

	Dňa 30. januára 2002  v dopoludňajších hodinách sa uskutočnilo bilaterálne pracovné stretnutie sprievodu  podpredsedníčky vlády SR pre európsku integráciu Márie Kadlečíkovej s J. M. Seylerom, a C. Rasmussenom. Počas rokovaní bolo odovzdaných 19 indikatívnych projektov v oblasti životného prostredia a predbežne boli identifikované projekty, ktoré budú v SR zaradené do programovania v roku 2002.